Strategi Literasi Kewangan Kebangsaan 2019-2023

Pada 23 Julai 2019, Perdana Menteri Malaysia Mahathir Mohamad melancarkan Strategi Literasi Kewangan Kebangsaan 2019-2023. Strategi ini menetapkan keutamaan dan pelan tindakan bagi menyediakan rakyat Malaysia dengan pengetahuan supaya mereka mampu membuat keputusan kewangan berdasarkan maklumat yang mencukupi dan memupuk sikap yang berhemat dalam pengurusan kewangan.

Strategi Literasi Kewangan Kebangsaan 2019-2023 dirumuskan oleh Jaringan Pendidikan Kewangan (FENetwork), satu kumpulan yang terdiri daripada beberapa agensi yang diterajui bersama Bank Negara Malaysia (BNM) dan Suruhanjaya Sekuriti Malaysia (SC) bersama-sama anggota pengasas termasuk Kementerian Pendidikan, Perbadanan Insurans Deposit Malaysia (PIDM), Kumpulan Wang Simpanan Pekerja (KWSP), Agensi Kaunseling dan Pengurusan Kredit (AKPK) dan Permodalan Nasional Berhad (PNB).

Mahathir berkata, pengetahuan mengenai selok-belok pengurusan kewangan adalah penting sekiranya ingin selamat dari beban hutang. Beliau juga berkata, strategi kebangsaan ini juga memainkan peranan penting dalam membangunkan masyarakat yang mampu membuat keputusan kewangan yang bijak supaya bebas daripada tekanan salah laku atau kesilapan urusan kewangan.

Berdasarkan Tinjauan Strategi Literasi Kewangan Kebangsaan 2019-2023 yang diterbitkan pada Jun 2023 oleh Kumpulan Wang Simpanan Pekerja (KWSP) bersama rangkaian FENetwork, didapati bahawa walaupun 76% rakyat Malaysia mempunyai aliran belanjawan, sebahagian masih tidak mematuhinya. Kajian sama juga menunjukkan 52% responden menghadapi kesukaran untuk memperuntukkan RM1,000 dalam keadaan kecemasan, manakala 84% dilaporkan tidak mempunyai simpanan tetap setiap bulan.

Rujukan

Kategori:Penubuhan 2019 di Malaysia
Kategori:Kepimpinan Mahathir Mohamad kedua